রবিবারেই নাকি প্রদেশ কংগ্রেস সভাপতি অধীর রঞ্জন চৌধুরীর সঙ্গে বৈঠকে বসতে চলেছেন মুকুল রায়।
অষ্টমীর অঞ্জলীর পরে মুকুল নিজেকে ‘হিন্দুর ছেলে’ বলে ‘ঘোষণা’ করে তিনি যে গেরুয়া শিবিরের দিকেই যাবেন তারই ইঙ্গিত দিয়েছেন। যদিও খোলসা করেননি কী হবে তাঁর রাজনৈতিক ভবিষ্যৎ। 
এবার অধীরের সঙ্গে বৈঠক করার খবরে নতুন রাজনৈতিক সম্ভাবনার সৃষ্টি করতে চলেছেন মুকুল।
এমনটা ভাবার কোনও কারণ নেই যে, প্রদেশ কংগ্রেস সভাপতির সঙ্গে বৈঠক করে মুকুল কংগ্রেসে যোগ দেওয়ার পথ প্রশস্ত করবেন। বরং উল্টো সম্ভাবনাই জোরদার হচ্ছে।
তবে কী অধীরও গেরুয়া শিবিরে নাম লেখাতে চলেছেন!
এমন জল্পনা যে আগে হয়নি তা নয়। তবে বহরমপুরের কংগ্রেস সাংসদ এ নিয়ে বিশেষ কথা বলতে চাননি। 

অধীর চৌধুরীর সঙ্গেই বৈঠকের সম্ভাবনা মুকুল রায়ের। ছবি সৌজন্য: অধীর চৌধুরীর ফেসবুক পেজ

এই বিষয়ে অন্যান্য খবর

দল ছেড়েই অন্য মুকুল, অষ্টমীতে হিন্দুত্বের বার্তা। ছেলে শুভ্রাংশুরও বার্তা স্পষ্ট
এবার কুণাল-মুকুল এক মঞ্চে, রাজ্য রাজনীতিতে নয়া ফর্মুলা এই পুজোতেই


এ কথাও ঠিক যে, বর্তমানে কংগ্রেসের কেন্দ্রীয় নেতৃত্বের মমতা-ঘনিষ্ঠতা খুবই চাপে রেখেছে অধীরকে। এদিকে মমতা ও প্রশাসনের জোড়া চাপে রাজ্যে দল ধরে রাখাই কঠিন হয়ে পড়েছে কংগ্রেসের পক্ষে।
সামনের নির্বাচনে কংগ্রেসের সঙ্গে তৃণমূলের জোট হয়ে গেলে, তা অধীরের পক্ষে আরও অসম্মানজনক হবে।
বহরমপুরে অধীরের গড়ে একে একে কংগ্রেস পরিচালিত পুরসভার দখল নিয়ে ও দল ভাঙিয়ে তাঁকে কোণঠাসা করেছে তৃণমূল নেতৃত্ব।
এই অবস্থায় নিজের রাজনৈতিক জীবনকে বাঁচিয়ে রাখতে বিজেপি সহায় হতে পারে অধীরের কাছে।
এর মধ্যেই ফেসবুকের পোস্টে মমতা বন্দ্যোপাধ্যায়কে নিয়মিত গালমন্দ করা জারি রেখেছেন অধীর।
মোহন ভাগবতের সঙ্গে তাঁদের মতাদর্শগত বিরোধ রয়েছে বলেও, মহাজাতি সদনে তাঁর সভা করতে না দেওয়ার জন্যও মমতার সরকারের সমালোচনা করেছেন অধীর। প্রশ্ন তুলেছেন বিসর্জন নিয়ে আদালতে কেন মামলা করতে হল তা নিয়েও।
এই পরিস্থিতিতে মুকুলের সঙ্গে অধীরের বৈঠক হলে, তা রাজ্য রাজনীতির পক্ষে যথেষ্ট ইঙ্গিতবাহী হবে বলেই মনে করা হচ্ছে।